རྒྱ་གར་ནི་གདོད་མ་ནས་ཤེས་རིག་གི་ལོ་རྒྱུས་རིང་ཞིང་འཛམ་གླིང་གི་སྙན་ངག་ཐམས་ཅད་སྐྱེད་བྱེད་ཀྱི་ཕ་ལྟ་བུ་ཞིག་ཡིན་ལ།སློབ་དཔོན་དཎྡིའིསྙན་ངག་མེ་ལོང་མམ་བརྩམས་པའི་ཡར་སྔོན་དུའང་རྒྱ་གར་ལ་སྙན་ངག་གི་གཞུང་འབའ་ཞིག་དར་ཡོད།ཨ་ཁུ་བསྟན་པ་རྒྱ་མཚོས་མཛད་པའིསྙན་ངག་གི་སྤྱི་དོན་ཚིག་རྒྱན་རིག་པའི་ལྡེ་མིགཏུ་མཁས་པ་འདིའི་རྟེན་སའི་གཞུང་ནི།ཆེས་གནའ་སྔ་མའི་དུས་ཀྱི་དྲང་སྲོང་རྒྱས་པས་བརྩམས་པའི་སྙན་ངག་བྷ་ར་ཏ་ཟེར་བ་ཤོ་ལོ་ཀ་འབུམ་ལྷག་ཡོད་པ་དེ་དང་།མེ་བཞིན་འཇུག་གི་བུ་མོའི་སྒོམ་པའི་ཆོས་དང་།གྲོག་མཁར་གྱི་རཱ་མ་ཡ་ནའི་ལོ་རྒྱུས་ཤོ་ལོ་ཀ་འབུམ་ཅན་དང་།མརྐེཎ་ཊེ་ཡས་བྱས་པའི་ཁྱབ་འཇུག་གི་འཇུག་པ་སྟོན་པ་སྔོན་རབས་བཅོ་བརྒྱད་ཟེར་བ་ཤོ་ལོ་ཀ་འབུམ་ལྷག་ཅན་དང་།ཀཱ་ལི་དཱ་པ་སྟེ་ནག་མོ་ཁོལ་གྱི་གཞོན་ནུ་འབྱུང་བ་དང་།ར་མ་ཤ་རྨས་མཛད་པའི་སྙན་ངག་ར་གྷུ་ལྦ་ཤ་ཟེར་བ་ཤོ་ལོ་ཀ་བརྒྱད་ཁྲི་ཡོད་པ་སོགས་པ་བརྟེན་པ་ཡིན།དེ་ཡང་།སློབ་དཔོན་དཎྡིས་གཞུང་འདི་རྩོམ་པའི་ཚེ།ར་མ་ཤ་རྨའི་སྙན་ངག་གཙོ་བོར་བཟུང་།བྷ་ར་ཏའི་སྦྱར་བ་སོགས་བཅུ་བླངས།གཞན་གྱི་ཚིག་དོན་གྱི་སྙིང་པོ་རྣམས་བསྡུས།ཚིག་ཚོགས་ཉུང་བར་ཕྲི།ལྷག་ཆད་ནོར་འཁྲུལ་སྤངས་ཏེ།དོན་ཚང་ཞིང་ཚིག་ཉུང་ངུའི་སྒོ་ནས་བརྩམས་ཡོད་པ་ཞིག་གོ་ཅེས་གསུངས་བ་ནང་བཞིན་སྙན་ངག་མེ་ལོང་མའདི་ཉིད་ནི་སྔོན་གྱི་རྒྱ་གར་གྱི་སྙན་ངག་ཀུན་གྱི་དོན་འདུས་ཤིང་དཔེ་བརྗོད་ཀྱི་ཚིག་སྦྱོར་ཤིན་ཏུ་གསལ་བའི་སྒོ་ནས་བརྩམས་གྲུབ་གནང་བ་ཞིག་ཡིན་པ་ནི་སྙན་གཞུང་རང་གི་རྩ་ཚིག་ལསབསྟན་བཅོས་སྔ་མ་རྣམས་བསྡུས་ཤིང་།།སྦྱོར་བ་རྣམས་ཀྱང་ཉེར་མཚོན་ཏེ།།ཇི་ལྟར་ནུས་བཞིན་བདག་གི་ནི།།སྙན་ངག་དག་གི་མཚན་ཉིད་བྱ།།ཅེས་གསུངས་ཡོད་པ་ལས་ཀྱང་ཤེས་ཐུབ་ལ།སློབ་དཔོན་ཁོང་ཉིད་རྒྱ་གར་གྱི་ཡུལ་ཕྲན་རྒྱལ་པོ་པུ་ལ་ཀེ་ཤ་བྱ་བའི་སྤུན་ཁྱབ་འཇུག་འཕེལ་དང་མཛའ་གྲོགས་སུ་གྱུར་པས་རྒྱལ་པོ་དེའི་རྒྱལ་བུ་དག་གི་ཆེད་དུ་བརྩམས་པ་ཞིག་ཡིན་ནོ།།མེ་ལོང་འདིའི་གཞུང་ཚད་ལ་ལེའུ་དང་པོར་ཤོ་ལོ་ཀ་བརྒྱ་དང་ལྔ།གཉིས་པ་ལ་སུམ་བརྒྱ་དང་རེ་ལྔ།གསུམ་པ་ལ་བརྒྱ་དང་གྱ་དྲུག་སྟེ་བསྡོམས་པས་དྲུག་བརྒྱ་ང་དྲུག་ཡོད་དོ།དེ་དག་ཀྱང་ལུས་དང་རྒྱན་དང་སྐྱོན་བསལ་སྟེ་དོན་གསུམ་གྱིས་བསྡུས་ཡོད།